ตัวแทนเก๊ระบาดเชิดเบี้ยประกัน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

เตือนลูกค้าเช็กให้รอบคอบ อาศัยช่องจ่ายก่อนคุ้มครอง
โพสต์ทูเดย์ — บิ๊กโบรกเกอร์ประกัน เตือนระวังตัวแทน นายหน้าปลอม อาศัยช่องจ่ายเบี้ยก่อนคุ้มครองเชิดเงินหนี 
นายผดุงสิน แต่รุ่งเรือง ประธานเจ้าหน้าที่บริหาร บริษัทอินชัวร์โอเค โบรกเกอร์ เปิดเผยว่า บริษัทนายหน้าประกันภัย และตัวแทนกำลังพบปัญหาใหม่ คือ ถูกมิจฉาชีพสวมรอยเข้ามาอ้างว่าเป็นนายหน้า และตัวแทน ไปขายประกันภัยรถยนต์แล้วขอเก็บเบี้ยประกันล่วงหน้าตามเกณฑ์ชำระเบี้ยก่อนได้รับความคุ้มครอง หรือ แคชบีฟอร์โคฟเวอร์ ของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ที่เป็นช่องว่างให้เหล่ามิจฉาชีพแฝงตัวเข้ามา เมื่อไปรับกรมธรรม์ปรากฏว่าไม่ได้ เพราะทางบริษัทประกันภัยยังไม่ได้รับเงินจากตัวแทนและนายหน้า
“มิจฉาชีพจะเสนอขายประกันราคาถูกกว่าตลาด แล้วบอกว่าเป็นช่วงโปรโมชันได้ส่วนลดจาก 1.5 หมื่นบาท หรือ 1.2 หมื่นบาท ทำให้ประชาชนสนใจเพราะราคาถูก โดยไม่ได้ตรวจสอบว่าตัวแทนและนายหน้าเหล่านั้นมีใบอนุญาตหรือเปล่า” นายผดุงสิน กล่าว
นายผดุงสิน กล่าวว่า ขณะนี้ได้แยกตัวจากบริษัท อีซี่ อินชัวร์ โบรกเกอร์ มาเปิดบริษัทใหม่ในชื่อ บริษัทอินชัวร์โอเค โบรเกอร์ โดยเน้นขายประกันภัยผ่านสมาชิกเป็นหลัก และทำการโฆษณาประชาสัมพันธ์ผ่านเว็บไซต์ เพื่อเจาะตลาดคนรุ่นใหม่ในโลกออนไลน์ ที่แนวโน้มจำนวนผู้เข้าถึงอินเทอร์เน็ตเพิ่มขึ้นอย่างต่อเนื่อง โดยตั้งเป้าหมายว่า 12 เดือนนับจากเดือน ก.ค.จะมีเบี้ยประกันภัยประมาณ 100 ล้านบาท หรือมีฐานลูกค้าประมาณ 5,000 ราย
ซึ่งได้รับใบอนุญาตนายหน้าประกันภัยเมื่อวันที่ 29 มิ.ย.2553 ที่ผ่านมา ด้วยทุนจดทะเบียน 2 ล้านบาท นายผดุงสิน กล่าวอีกว่า กลยุทธ์ที่จะทำให้ลูกค้าเดินเข้ามาหาคือ สิทธิประโยชน์พิเศษต่างๆ ที่จะทำการเผยแพร่ทางอินเทอร์เน็ตเพื่อให้ลูกค้าตระหนักถึงความสำคัญของประกันภัยมากกว่าแล้วโทรเข้ามาที่บริษัท แตกต่างจากการถูกขายทางโทรศัพท์ ที่ลูกค้าจะเป็นผู้คอยตอบคำถาม และอาจไม่สะดวกในบางช่วงเวลา แต่การที่ลูกค้าโทรเข้ามาเอง ลูกค้าจะเป็นฝ่ายถาม และ พนักงานจะเป็นผู้ตอบคำถาม ทำให้บรรยากาศการสนทนาเป็นแบบสบายสบาย ไม่มีแรงกดดันว่าจะต้องตัดสินใจซื้อในทันทีขณะนั้น"ในอนาคตอันใกล้ผมจะขายหุ้นที่มีอยู่ในอีซี่ อินชัวร์ โบรกเกอร์ ประมาณ 30% หรือประมาณ 10 ล้านบาทต้นๆ ให้กับผู้ถือหุ้นเดิมอีก 2 ราย เพื่อจะได้ออกมาทำงานในบริษัทใหม่ที่ถือหุ้นเต็ม 100% ซึ่งมีนโยบายทางการตลาด และ ฐานลูกค้า ที่แตกต่างกันชัดเจน"นายผดุงสิน กล่าว